Skydebanen ved Lindholm Høje i Nørresundby får bedre støjsikring i fremtiden, da støjkravene ikke bliver overholdt med den nuværende støjsikring.

Det skriver P4 Nordjylland. Den militære skydebane i Hvorup ved Nørresundby overholder ikke støjkravene. Banerne blev godkendt i 1998, og siden har flere naboer klaget over støjen. Det viser sig nu, at klagerne har været berettigede, og at forudsætningerne for den seneste godkendelse ikke er overholdt. Derfor skal militæret udbedre forholdene og bygge højere sikkerhedsvolde omkring banen. Arbejdet skal være færdigt i 2013. Christian Rasmussen fra Aalborg Kommune fortæller til P4 Nordjylland, at det vil betyde, at støjgenerne mod Nørresundby i fremtiden halveres.